Document ID: 32012R0322

A BIZOTTSÁG 322/2012/EU RENDELETE
(2012. április 16.)
a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található klopiralid, dimetomorf, fenpirazamin, folpet és pendimetalin maradékanyag-határértékeinek tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,
mivel:
(1)
A folpet és a pendimetalin tekintetében a megengedett maradékanyag-határértékeket (a továbbiakban: MRL-ek) a 396/2005/EK rendelet II. melléklete és III. mellékletének B. része állapította meg. A klopiralid és a dimetomorf tekintetében az MRL-eket a 396/2005/EK rendelet III. mellékletének A. része állapította meg. A fenpirazamin tekintetében a 396/2005/EK rendelet egyik melléklete sem állapított meg MRL-eket, így arra az alapértelmezett 0,01 mg/kg érték vonatkozott.
(2)
A dimetomorf hatóanyagot tartalmazó növényvédő szer spenótra és mángoldra vonatkozó felhasználásának engedélyezésére irányuló eljárás keretében - a 396/2005/EK rendelet 6. cikke (1) bekezdésének megfelelően - kérelmet nyújtottak be az érvényben lévő MRL-ek módosítása céljából.
(3)
A klopiralid esetében karfiolra, brokkolira, fejes káposztára, lenmagra, karórépafélékre, tarlórépafélékre és állati termékekre vonatkozóan nyújtottak be ilyen kérelmet, figyelembe véve a hatóanyagnak az élelmiszer-termelő állatok takarmányozására használt takarmánynövényeken való alkalmazását. A fenpirazamin esetében szőlőfélékre, paradicsomfélékre, paprikafélékre, padlizsánfélékre és az ehető héjú kabakosokra vonatkozóan nyújtottak be ilyen kérelmet. A folpet esetében a borszőlőkre, a fokhagymára és a paradicsomfélékre vonatkozóan nyújtottak be ilyen kérelmet. A pendimetalin esetében a leveles káposztára, a karalábéra és a fűszernövényekre vonatkozóan nyújtottak be ilyen kérelmet.
(4)
A 396/2005/EK rendelet 8. cikkének megfelelően az érintett tagállamok kiértékelték a fent említett kérelmeket, és az értékelő jelentéseket továbbították a Bizottságnak.
(5)
Az Európai Élelmiszerbiztonsági Hatóság (a továbbiakban: a Hatóság) megvizsgálta a kérelmeket és az értékelő jelentéseket, különösen a fogyasztókat és adott esetben az állatokat érintő kockázatokat, és indokolással ellátott véleményeket adott ki a javasolt MRL-ekről (2). E véleményeket továbbította a Bizottságnak és a tagállamoknak, valamint hozzáférhetővé tette őket a nyilvánosság számára.
(6)
A Hatóság az indokolással ellátott véleményeiben megállapította, hogy a folpet borszőlőkön történő használatánál nem zárható ki a fogyasztók egészségének lehetséges kockázata abban az esetben, ha az MRL-t növelik, amire az igénylő kérelme vonatkozott. Az MRL-t ezért nem lehet növelni. A klopiralid tejre vonatkozó alkalmazása esetében a Hatóság az MRL csökkentését javasolta, amennyiben az analitikai módszert jóváhagyják. Erre vonatkozó bizonyíték hiányában azonban az MRL-t nem kell módosítani.
(7)
A többi kérelmet illetően a Hatóság indokolással ellátott véleményeiben arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások 27 specifikus európai fogyasztói csoport fogyasztói expozíciójának vizsgálata alapján a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó élelmiszerek fogyasztásából következő, egész életen át tartó expozíció, sem az adott termények és termékek túlzott fogyasztása miatti, rövidtávú expozíció esetén nem merült fel a megengedhető napi bevitel (ADI) vagy az akut referenciadózis (ArfD) túllépésének kockázata.
(8)
A Hatóság indokolással ellátott véleményei alapján és a tárgy szempontjából lényeges tényezőket figyelembe véve az MRL-ekkel kapcsolatos megfelelő módosítások megfelelnek a 396/2005/EK rendelet 14. cikke (2) bekezdésében megfogalmazott követelményeknek.
(9)
A 396/2005/EK rendeletet ezért ennek megfelelően módosítani kell.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,
ELFOGADTA EZT A RENDELETET:
1. cikk
A 396/2005/EK rendelet II. és III. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. április 16-án.

Labels: 20
3
0
6